Nicușor Dan, USR și PMP caută caută bani pentru serviciile publice
- Moraru Iulia
- 15 martie 2024, 18:39
Bugetul Capitalei pentru anul 2024 propus de Nicușor Dan a fost respins, luni, pentru a treia oară de Consiliul General. În consecință, primarul, împreună cu consilierii USR și PMP și-au luat angajamentul să identifice soluţii pentru completarea sumelor necesare serviciilor publice.
Miercuri, reprezentanții PNL București au emis un apel către toate grupurile politice din Consiliul General al Municipiului București (CGMB). Le-a invitat la un dialog constructiv pentru analizarea detaliată a bugetului orașului. În urma acestui apel, reprezentanții USR și PMP au acceptat invitația.
Nicușor Dan, USR și PMP caută soluții pentru bugetul Capitalei
"Primarul Capitalei Nicuşor Dan, împreună cu grupurile de consilieri USR şi PMP, şi-au exprimat angajamentul ca până luni să identifice soluţii pentru completarea sumelor necesare serviciilor publice de până la un miliard de lei", se arată în comunicatul de presă al filialei liberale din București.
În timpul întâlnirilor, s-a efectuat o examinare detaliată pe bugetul Capitalei. S-a analizat astfel fiecare linie și fiecare proiect, conform comunicatului de presă emis de PNL București.
Conform acestei analize amănunțite, s-a constatat că există oportunitatea de a realoca peste 700 de milioane de lei către prioritățile esențiale ale Capitalei.
Adică furnizarea de apă caldă și căldură, precum și îmbunătățirea serviciilor de transport public.
Sebastian Burduja spune că prioritatea PNL e binele bucureștenilor
"Este esenţial să punem deoparte divergenţele politice şi să ne concentrăm pe nevoile reale ale bucureştenilor. Dialogul de astăzi evidenţiază angajamentul nostru de a identifica resurse către îmbunătăţirea serviciilor de termoficare şi transport public.
Prioritatea noastră rămâne binele bucureştenilor şi suntem hotărâţi să lucrăm pentru a debloca situaţia şi a asigura condiţii mai bune pentru toţi locuitorii capitalei. Vom continua să ne implicăm activ pentru a găsi soluţii pentru bucureşteni", a afirmat Sebastian Burduja, despre bugetul Capitalei.
La noua ședință din această săptămână a Consiliului General al Municipiului București, bugetul Capitalei pentru anul 2024 nu a fost aprobat, înregistrându-se 17 voturi "pentru", 23 abțineri și un vot "împotrivă".
Similar cu situația din ședințele anterioare, PNL și PSD au exprimat opoziția lor față de proiectul propus de primarul Nicușor Dan, potrivit News.ro.